Bidzina Ivanisjvili

Bidzina Ivanisjvili (georgisk: ბიძინა ივანიშვილი, født 18. februar 1956 i Tsjorvila), også kjent med fornavnet Boris, er en georgisk forretningsmann og politiker. Han ble 25. oktober 2012 valgt til landets statsminister.«Parlament wählt Iwanischwili zum Regierungschef», spiegel.de, 25. oktober 2012. Besøkt 25. oktober 2012 Han gikk av som statsminister 20. november 2013 og ble etterfulgt av sin partifelle Irakli Garibasjvili.

Ivanisjvili begynte som forretningsmann i 1990, da han var med å etablere bankvirksomhet. Han kjøpte virksomheter i gruvesektoren i Russland under privatiseringen av statseiendom der og tjente på å selge disse videre. Midlene ble investert i russiske aksjer og eiendom. Ivanisjvili har eierinteresser i hotellsektoren og eier en apotekkjede i Russland. Han ble i mars 2012 av magasinet Forbes regnet som den rikeste personen i Georgia og blant de 200 rikeste i verden.«Bidzina Ivanishvili», Forbes, mars 2012.

Ivanisjvili har drevet forretninger i Russland, der han også har hatt statsborgerskap. I 2004 fikk han statsborgerskap i Frankrike og da dette ble kjent, ble han i 2011 fratatt sitt georgiske statsborgerskap. Bare georgiske statsborgere kan etablere partier og være partiledere i Georgia.«Saakashvili foe Ivanishvili loses Georgian citizenship», BBC News, 11. oktober 2011. Myndighetene konfiskerte i 2011 midler fra Ivanisjvilis bankvirksomhet og anholdt bankansatte etter anklager om hvitvasking av penger.«Billionaire tycoon shakes up Georgia politics», BBC News, 11. november 2011.  I 2012 ble Ivanisjvili ilagt en bot på 90,9 millioner amerikanske dollar  for ulovlig partifinansiering.«Ivanishvili Fined with USD 90.9 Million», Civil.ge, 11. juni 2012. 

Ivanisjvili står i spissen for partiet Georgisk drøm – demokratisk Georgia, grunnlagt i opposisjon til president Mikheil Saakasjvili og hans parti Den forente nasjonalbevegelse. Ved parlamentsvalget i oktober 2012 fikk Ivanisjvilis parti flertall i nasjonalforsamlingen.«Georgia President Saakashvili admits election defeat», ''BBC News, 2. oktober 2012.

 Referanser 

Kategori:Georgias statsministre
Kategori:Personer fra Imereti
Kategori:Fødsler i 1956